10 ദിവസത്തിനിടെ 45 കുട്ടികളുള്പ്പടെ 53 മരണം ഫിറോസാബാദില് വൈറല് ഡെങ്കി പനി പടരുന്നു: അന്വേഷണം ലഖ്നോ: ഉത്തര്പ്രദേശിലെ ഫിറോസാബാദില് 45 കുട്ടികള് ഉള്പ്പെടെ 53 പേര് ഡെങ്കിപ്പനി ബാധിച്ചു. 10 ദിവസത്തിനിടെയാണ് 53 മരണവും. നിരവധി മരണം സ്ഥിരീകരിക്കുന്നതോടെ യഥാര്ഥ മരണകാരണം കണ്ടെത്താന് അന്വേഷണം ആരംഭിക്കാന് ഉത്തരവിട്ടിരിക്കുകയാണ് യു.പി സര്ക്കാര്.ഫിറോസാബാദ് മെഡിക്കല് കോളജില് അസുഖബാധിതരായ നിരവധി കുട്ടികള് ചികിത്സയിലാണ്. ഇവരില് മിക്കവരുടെയും ആരോഗ്യനില ഗുരുതരമാണെന്നാണ് വിവരം. ദിവസങ്ങളായി നീണ്ടുനിന്ന പനിയെ തുടര്ന്നാണ് കുട്ടികളെ ആശുപത്രിയില് പ്രവേശിപ്പിച്ചത്. മൂന്നുദിവസമായി പനി ബാധിച്ചിരുന്ന ആറുവയസുകാരന് ലക്കി കഴിഞ്ഞദിവസം മരിച്ചിരുന്നു. പനി മൂര്ച്ഛിച്ചതോടെ കുട്ടിയെ സര്ക്കാര് ആശുപത്രിയിലെത്തിച്ചു. അവിടെനിന്ന് ലക്കിയെ ആഗ്രയിലെത്തിക്കാന് ഡോക്ടര്മാര് നിര്ദേശിച്ചു. എന്നാല്, ആഗ്രയിലെ ആശുപത്രിയിലെത്തുന്നതിന് മുമ്ബുതന്നെ ലക്കി മരണത്തിന് കീഴടങ്ങിയിരുന്നു. ഫിറോസാബാദ് സ്വദേശിയായ സുനിന്റെ മൂത്ത മകള് അജ്ഞലി മൂന്നുദിവസം മുമ്ബ് ഡെങ്കിപ്പനിയെ തുടര്ന്ന് മരിച്ചിരുന്നു. രണ്ടുദിവസമായി രണ്ടാമത്തെ മകന് അഭിജിത്ത് കടുത്ത പനിയെ തുടര്ന്ന് ചികിത്സയിലാണ്. കുട്ടികളില് പകര്ച്ചപനി പടരുന്നുണ്ടെന്നും ചിലരില് ഡെങ്കിപ്പനി സ്ഥിരീകരിച്ചതായും മെഡിക്കല് കോളജിലെ ശിശു രോഗ വിദഗ്ധന് ഡോ. എല്.കെ. ഗുപ്ത പറഞ്ഞു. 186 പേരാണ് വൈറല്ഡെങ്കി പനി ബാധിച്ച് ആശുപത്രിയില് ചികിത്സയിലുള്ളത്. ഇതില് ഭൂരിഭാഗവും കുട്ടികളാണ്. സെപ്റ്റംബര് ആറുവരെ ഒന്നുമുതല് സ്കൂളുകളിലെ എട്ടുവരെ ക്ലാസുകള് അടച്ചിടണമെന്ന് ജില്ല മജിസ്ട്രേറ്റ് ചന്ദ്ര വിജയ് സിങ് നിര്ദേശിച്ചു. കഴിഞ്ഞ ദിവസം മുഖ്യമന്ത്രി യോഗി ആദിത്യനാഥ് ഫിറോസാബാദ് സന്ദര്ശിച്ചിരുന്നു. മരണകാരണം സ്ഥിരീകരിക്കുന്നതിനായി അന്വേഷണ സമിതിയെ രൂപീകരിച്ചതായും യോഗി പറഞ്ഞു.